
-NAJAVA ZA MEDIJE

Poreč, 4. kolovoza 2025.

Pred nama tjedan za pamćenje u Poreču: Koncert Maria Biondija i niz atraktivnih događanja

Poreč ovoga tjedna postaje središte ljetne glazbe, kulture i zabave. U sklopu manifestacije Porečko ljeto 2025., gradski trgovi, parkovi i šetnice ponovno se pretvaraju u atraktivne pozornice pod vedrim nebom, nudeći posjetiteljima raznovrstan program. Središnji događaj tjedna bez sumnje je koncert svjetski poznatog talijanskog glazbenika Maria Biondija, koji će u petak, 8. kolovoza, u 21 sat nastupiti na Trgu slobode.

Mario Biondi, osebujni soul i jazz pjevač impresivne vokalne boje i dubine, proslavio se bezvremenskim hitovima poput “This Is What You Are”, “Shine On” i “Love Is a Temple”. Njegov glazbeni izričaj uspoređuju s velikanima poput Barryja Whitea i Isaaca Hayesa, a iza sebe ima desetljeća nastupa na pozornicama diljem svijeta. Nastup u Poreču dio je njegove ljetne turneje, a donosi dašak svjetske glazbene elegancije u srce Poreča. Publiku očekuje večer sofisticiranog zvuka i vrhunske produkcije, a ulaz je slobodan.

Tjedan započinje u ponedjeljak, 4. kolovoza, Smotrom istarskih autohtonih proizvoda na Trgu slobode, gdje će posjetitelji tijekom dana moći kušati i kupiti domaće maslinovo ulje, vino, med, sireve i druge proizvode lokalnih OPG-ova. Večernji program odvijat će se u Parku Olge Ban, koji postaje kulisa za multimedijalni događaj Mystic Forest – čarobnu kombinaciju svjetlosnih instalacija, glazbe i scenskog performansa u jednom od najljepših gradskih parkova.

Utorak, 5. kolovoza, donosi novu večer glazbe na otvorenom kroz program Music on the Square, koji na Trg slobode dovodi domaće glazbene sastave. U opuštenoj atmosferi ljetne večeri, građani i gosti mogu uživati u raznolikim glazbenim stilovima, idealnima za večernju šetnju, druženje i uživanje na terasama.

Srijeda, 6. kolovoza, donosi čak dva atraktivna glazbena događanja. U Marini Poreč održava se novo izdanje programa Sunset Vibes Poreč, koji spaja zalazak sunca i glazbu lokalnog benda u intimnom ambijentu uz more. Istoga dana, u Lapidariju Zavičajnog muzeja Poreštine održava se koncert u sklopu 30. izdanja manifestacije Jazz u Lapidariju, na kojem će nastupiti cijenjeni glazbenici Ratko Zjača (gitara), Roland Abreu (akustični bas) i Jože Zadravec (bubnjevi). 

U četvrtak, 7. kolovoza, program se nadopunjuje sadržajima koji spajaju kulturu, povijest i zabavu. Kroz vođenu večernju šetnju La mula de Parenzo, posjetitelji će na edukativan i zabavan način otkriti najzanimljivije priče i legende iz prošlosti grada. Glazbeni dio večeri pripada energičnom showu ARTPOP – Lady Gaga tribute, koji donosi svjetske hitove i snažnu scensku produkciju na Trg slobode.

Petak, 8. kolovoza, osim koncertnog spektakla Maria Biondija, donosi i program Koncerti u Eufrazijani, koji će se održati u jedinstvenom ambijentu Eufrazijeve bazilike. Ovoga tjedna publiku očekuje nastup violončelistice Jelene Očić i pijanistice Mie Elezović. Ulaznice su dostupne putem sustava Pučkog otvorenog učilišta Poreč (rezervacije@poup.hr) te na ulazu u baziliku od 20 sati.

Također, u petak će se u Červar Portu održati tradicionalna Ribarska fešta, uz mirise domaće hrane, živu glazbu i prepoznatljivi istarski ugođaj, idealan za obiteljsko druženje i večernji izlazak uz more.

U subotu, 9. kolovoza, Trg slobode ponovno postaje glazbena pozornica, ovoga puta uz nastup Zucchero Tribute Banda, koji će izvesti najveće hitove legendarnog talijanskog izvođača i osigurati nezaboravnu završnicu tjedna. Istoga dana održava se i humanitarna biciklijada Bicicletta Rosa, kojom se nastoji podići svijest o važnosti podrške onkološkim pacijentima i prikupiti sredstva za njihove potrebe.

Svi programi besplatni su i otvoreni za javnost, osim koncerta u Eufrazijani za koji je broj mjesta ograničen. Detaljan raspored dostupan je na službenim internetskim stranicama Turističke zajednice Grada Poreča: www.myporec.com.

Pregled svih događanja moguće je pronaći u kalendaru događanja, koji se redovito ažurira, kao i u PDF izdanju dostupnom za preuzimanje i ispis putem rubrike Brošure.

